
[image: image1.png]



Parlamentul  României

Camera  Deputaţilor
Comisia pentru Sănătate şi Familie
       Nr. 28/ 246 / 13 octombrie 2010
BIROULUI PERMANENT 

AL

CAMEREI DEPUTAŢILOR,

Vă înaintăm raportul asupra propunerii legislative pentru modificarea şi completarea Legii nr.95/2006 privind reforma în domeniul sănătăţii (Pl-x 633/2009) respinsă de către Senat în şedinţa din 24 noiembrie 2009 în calitate de primă Cameră sesizată şi trimis Comisiei pentru examinare, în fond, cu adresa nr.Pl-x 633 din 15 decembrie 2009, Camera Deputaţilor fiind Cameră Decizională.

La întocmirea raportului, Comisia a avut în vedere avizul Consiliului Legislativ nr.849/22.07.2009, punctul de vedere al Guvernului nr.2129/DPSG/24.08.2009, avizul Comisiei juridice, de disciplină şi imunităţi nr.Pl-x 633/2009 din 2.02.2010,   precum şi punctul de vedere al Ministerului Sănătăţii nr.58907/8.10.2010.

În raport de obiectul şi conţinutul său, propunerea legislativă face parte din categoria legilor ordinare.

PREŞEDINTE,

RODICA NASSAR

Parlamentul  României

Camera  Deputaţilor
Comisia pentru Sănătate şi Familie
       Nr. 28/ 246 / 13 octombrie 2010
R A P O R T

asupra propunerii legislative pentru modificarea şi completarea Legii nr.95/2006 privind  reforma în domeniul sănătăţii (Pl-x 633/2009)

1. Cu adresa nr.Pl-x 633 din 15 decembrie 2009, Comisia pentru sănătate şi familie a fost sesizată, spre dezbatere, în fond, cu propunerea legislativă pentru modificarea şi completarea Legii nr.95/2006 privind reforma în domeniul sănătăţii (Pl-x 633/2009) respinsă de către Senat în şedinţa din 24 noiembrie 2009, Camera Deputaţilor fiind Cameră decizională.
La întocmirea raportului, Comisia a avut în vedere avizul Consiliului Legislativ nr.849/22.07.2009, punctul de vedere al Guvernului nr.2129/DPSG/24.08.2009, avizul Comisiei juridice, de disciplină şi imunităţi nr.Pl-x 633/2009 din 2.02.2010,   precum şi punctul de vedere al Ministerului Sănătăţii nr.58907/8.10.2010.

2. În raport de obiectul şi conţinutul său, propunerea legislativă face parte din categoria legilor ordinare.
Propunerea legislativă are ca obiect de reglementare completarea Legii nr.95/2006 privind reforma în domeniul sănătăţii, cu un nou articol, art.1071, care  prevede funcţionarea în zonele urbane a unor substaţii de ambulanţă la un număr de 50.000 locuitori, în vederea efectuării transportului medical asistat al pacienţilor critici şi al celor cu accidentări sau îmbolnăviri acute, care necesită supravegherea din partea unui asistent medical ori medic şi monitorizarea cu echipamentele medicale specifice.
3. Comisia pentru sănătate şi familie a dezbătut propunerea legislativă în şedinţa din data de 12 octombrie 2010. La şedinţa comisiei au fost prezenţi 17 deputaţi din cei 18 membri ai comisiei. Raportul comisiei a fost adoptat cu majoritate de voturi (2 voturi  împotrivă şi 9 abţineri).
4. În urma dezbaterilor, Comisia pentru sănătate şi familie propune plenului Camerei Deputaţilor respingerea propunerii legislative pentru modificarea şi completarea Legii nr.95/2006 privind reforma în domeniul sănătăţii (Pl-x633/2009), pe baza următoarelor argumente:

- propunerea de a înfiinţa în zonele urbane substaţii ale serviciilor de ambulanţă, raportate la numărul de locuitori (50.000) nu este fundamentată ştiinţific şi nu are în vedere alte criterii care trebuie analizate în momentul înfiinţării unor noi staţii de intervenţie ale serviciilor de urgenţă indiferent de natura acestora. Criteriile care trebuie avute în vedere la momentul analizei oportunităţii deschiderii unor substaţii sunt suprafaţa, riscurile, condiţiile de trafic, prezenţa în zonă a altor servicii de intervenţie;
- cele 28 de puncte de plecare ale Serviciului de ambulanţă şi SMURD Bucureşti asigură un timp de sosire care se încadrează în prevederile art.87 alin.(8) şi art.92 alin.(3) din titlul IV din Legea nr.95/2006 privind reforma în domeniul sănătăţii, care reglementează obligativitatea organizării sistemului de intervenţie medicală de urgenţă şi primul ajutor calificat, luând în considerare timpul de sosire şi lăsând soluţiile flexibile în acest sens;
- abordarea unilaterală a problemei substaţiilor serviciilor de ambulanţă, fără a ţine seama de substaţiile Inspectoratelor pentru Situaţii de Urgenţă, care deţin din ce în ce mai multe echipaje de prim ajutor şi/sau de terapie intensivă mobilă, nu va face decât să crească exorbitant costurile investiţiilor în cadrul sistemului sanitar, fără a avea însă un impact real asupra cetăţeanului.

PREŞEDINTE,

RODICA NASSAR

Întocmit,

Consilier parlamentar Livia Spînu

Consultant parlamentar Cristina Bologan

